钦定古今图书集成/明伦汇编/官常典/第712卷 > 周嵩
## 钦定古今图书集成/明伦汇编/官常典/第712卷 > 周嵩

按《晋书周浚传》：“浚子嵩，字仲智，狷直果侠，每以才气
陵物。元帝作相，引为参军。及帝为晋王，又拜奉朝请。
嵩上疏曰：‘臣闻取天下者，常以无事，及其有事，不足
以取天下。故古之王者，必应天顺时，义全而后取，让
成而后得，是以享世长久，重光万载也。今议者以殿
下化流江汉，泽被六州，功济苍生，欲推崇尊号。臣谓
今梓宫未反，旧京未清，义夫泣血，士女震动。宜深明
周公之道，先雪社稷大耻，尽忠言嘉谋之助，以时济
弘仁之功，崇谦谦之美，推后己之诚，然后揖让以谢
天下，谁敢不应，谁敢不从’！”由是忤旨，出为新安大守。
嵩怏怏不悦，临发，与散骑郎张嶷在、侍中戴邈坐褒
贬朝士，又诋毁邈，邈密表之。帝召嵩入，面贵之曰：“卿
矜豪傲慢，敢轻忽朝廷，由吾不德故耳。”嵩跪谢曰：“昔
唐、虞至圣，四凶在朝。陛下虽圣明御世，亦安能无碌
碌之臣乎！”帝怒，收付廷尉。廷尉华恒以嵩大不敬，弃
市论。嶷以扇和，减罪，除名。时𫖮方贵重，帝隐忍久之，
补庐陵太守，不之职，更拜御史中丞。是时，帝以王敦
势盛，渐疏忌王导等。嵩上疏曰：“臣闻明君思隆其道，
故贤智之士乐在其朝；忠臣将明其节，故量时而后
仕。乐在其朝，故无过任之讥；将明其节，故无过宠之
谤。是以君臣并隆，功格天地。近代以来，德废道衰，君
怀术以御臣，臣挟利以事君，君臣交利而祸乱相寻，
故得失之迹，难可详言，臣请较而明之。夫傅说之相
高宗”，申、召之辅宣王，管仲之佐齐桓，衰范之翼晋文，
或宗师其道，垂拱受成，委以权重，终致匡主。未有忧
其逼己，还为国蠹者也。始田氏擅齐，王莽篡汉，皆藉
封土之彊，假累世之宠，因暗弱之主，资母后之权，树
比周之党，阶绝灭之势，然后乃能行其私谋，以成篡
夺之祸耳。岂遇立功之主，为天人所相，而能运其奸
计，以济其不轨者哉！光武以王族奋于闾阎，因时之
望，收揽英奇，遂续汉业，以美中兴之功。及天下既定，
颇废黜功臣者，何哉？武力之士，不达国体，以立一时
之功，不可久假以权势，其兴废之事亦可见矣。近者
三国鼎峙，并以雄略之才，命世之能，皆委赖俊哲，终
成功业，贻之后嗣，未有愆“失，遗方来之恨”者也。今王导、王廙等方之前贤，犹有所后，至于忠素竭诚，义以
辅上，共隆洪基，翼成大业，亦昔之亮也。虽陛下乘奕
世之德，有天人之会，割据江东，奄有南极，龙飞海嵎，
兴复旧物，此亦群才之明，岂独陛下之力也！今王业
虽建，羯寇未枭，天下荡荡，不宾者众，公私匮竭，仓庾
未充，梓宫“沈沦，妃后不反，正委贤任能推毂之日也。
功业垂就，晋祚方隆，而一旦听孤臣之言，惑疑似之
说，乃更以危为安，以疏易亲，放逐旧德，以佞伍贤，远
亏既往之明，顾伤伊、管之交，倾巍巍之望，丧如山之
功，将令贤智杜心，义士丧志，近招当时之患，远遗来
世之笑。夫安危在号令，存亡在寄任，以古推今，岂可
不寒心而哀叹哉！臣兄弟受遇，无彼此之嫌，而臣干
犯时讳，触忤龙鳞者何？诚念社稷之忧，欲报之于陛
下也。古之明王，思闻其过，悟逆旅之言以明成败之
由，故采纳愚言，以考虚实，上为宗庙无穷之计，下收
亿兆元元之命。臣不胜忧愤，竭愚以闻。”疏奏，帝感悟，
故导等获全。王敦既害𫖮，而使人吊嵩。嵩曰：“亡兄天
下人，为天下人所杀，复何所吊！”敦甚衔之，惧失人情，
故未加害，用为从事中郎。嵩，王应嫂父也，以𫖮横遇
祸，意恒愤愤，尝众中云“应不宜统兵。”敦密使妖人李
脱诬嵩及周筵潜相署置，遂害之。嵩精于事佛，临刑
犹于市诵《经》云。